Vigtigt: Reglerne for, hvordan du rejser med våben og ammunition kan variere fra flyselskab til flyselskab. Det er derfor en god idé at kontakte dit flyselskab i god tid, inden du skal rejse.
Vi anbefaler også, at du inden din rejse kontrollerer, at våbentilladelsen er gyldig i hele rejsens længde. Fx kan det være, at du har mellemlandinger i lufthavne, hvor der er yderligere krav til transport af våben. Læs mere her: Våben til og fra udlandet | Tilladelser | Politi
Hvad dækker våben og ammunition over?
Våben og ammunition omfatter alle typer af våben såsom pistoler, revolvere, rifler, haglgevær, patroner, granater, kugler, raketter og lignende. Dette gælder også kopier og efterligninger af skydevåben.
Sådan checker du ind med våben og ammunition
Når du ankommer til lufthavnen, skal du gå til check-in skranken i terminal 2 eller 3. Her viser du din våbentilladelse og øvrige rejsedokumenter, og får udleveret de nødvendige dokumenter og tags, som du skal medbringe til Securitys våbencheck.
Rejser uden for EU
Hvis du skal rejse uden for EU, eller rejser med specialudstyr som lyddæmper eller natkikkert, gælder der særlige regler. Du skal derfor henvende dig i ekspeditionen hos Toldvæsenet.
Security våbencheck
Efter check-in og evt. besøg hos Told, skal du gå til Securitys våbencheck i Terminal 3 ved siden af pult 50.